**รายงานการประชุม**

สภาองค์การบริหารส่วนตำบลเขาขาว

สมัยสามัญ สมัยที่ 3 ประจำปี พ.ศ.2562

ครั้งที่ 2

เมื่อวันพฤหัสบดี ที่ 29 สิงหาคม ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์กรบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายไพรัช พยาบาล เลขานุการสภาองค์กรบริหารส่วนตำบลเขาขาว
4. นายเดโช ชิตรัตน์ สมาชิกสภา อบต.เขาขาว หมู่ที่ 1
5. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
6. นางสาวพิสมัย สีใส สมาชิกสภา อบต.เขาขาว หมู่ที่ 3
7. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
8. นายปรีชา ทองอร่าม สมาชิกสภา อบต.เขาขาว หมู่ที่ 6
9. นายสุชาติ คงหอม สมาชิกสภา อบต.เขาขาว หมู่ที่ 6
10. นายเกรียงไกร หนูนวล สมาชิกสภา อบต.เขาขาว หมู่ที่ 7
11. นายสุธา ทองแผน สมาชิกสภา อบต.เขาขาว หมู่ที่ 7
12. นายจำรัส สวัสดี สมาชิกสภา อบต.เขาขาว หมู่ที่ 9
13. นายสมโชค คงทอง สมาชิกสภา อบต.เขาขาว หมู่ที่ 9
14. นางเสาวภา รัตนบุรี สมาชิกสภา อบต.เขาขาว หมู่ที่ 10
15. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
16. นางสาวละออง แก้วเก้า สมาชิกสภา อบต.เขาขาว หมู่ที่ 11
17. นายคัมภีร์ ชุมขุน สมาชิกสภา อบต.เขาขาว หมู่ที่ 12
18. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นางจตุพร จันทร์เทพ สมาชิกสภา อบต.เขาขาว หมู่ที่ 1
2. นายสุนทร คารมดี สมาชิกสภา อบต.เขาขาว หมู่ที่ 2
3. นางวิภู พรหมรักษา สมาชิกสภา อบต.เขาขาว หมู่ที่ 3
4. นายสายัน สุวรรณสังข์ สมาชิกสภา อบต.เขาขาว หมู่ที่ 5
5. นายสมพงษ์ ปั้นคง สมาชิกสภา อบต.เขาขาว หมู่ที่ 8
6. นายวิรัตน์ บุญมา สมาชิกสภา อบต.เขาขาว หมู่ที่ 8
7. นายฤทธิ์ จิตรา สมาชิกสภา อบต.เขาขาว หมู่ที่ 10

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว

**เริ่มประชุมเวลา : เวลา 13.30 น.**

เมื่อที่ประชุมพร้อม มีสมาชิกสภาองค์การบริหารส่วนตำบลเขาขาว มาประชุมทั้งสิ้น 18 คน นายไพรัช พยาบาล เลขานุการสภา อบต. เขาขาว กล่าวเชิญนายดำรงค์ อุ่นศร ประธานสภาองค์การบริหารส่วนตำบลเขาขาว จุดเทียน ธูป บูชาพระรัตนตรัย และดำเนินการตามระเบียบวาระการประชุม

**นายดำรงค์ อุ่นศร ประธานสภาฯ** ขอขอบคุณท่านสมาชิกทุกท่านที่มาโดยพร้อมเพรียงกันบัดนี้ผมขอเปิดประชุมสภาองค์การบริหารส่วนตำบลเขาขาว สมัยสามัญ สมัยที่ 3 ประจำปี พ.ศ.2562 ครั้งที่ 2 ครับ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

 **-**ไม่มี-

**ระเบียบวาระที่ ๒ : เรื่องรับรองรายงานการประชุมสภาฯ สมัยสามัญ สมัยที่ 3 ประจำปี พ.ศ.๒562 ครั้งที่ 1 เมื่อวันที่ 20 สิงหาคม ๒๕62**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาสมัยสามัญ สมัยที่ 3 ประจำปี พ.ศ.๒562 ครั้งที่ 1 เมื่อวันที่ 20 สิงหาคม ๒๕62 ต่อไปเป็นระเบียบวาระที่ 3

**ระเบียบวาระที่ ๓** : พิจารณาให้ความเห็นชอบร่างข้อบัญญัติงบประมาณรายจ่ายประจำปีงบประมาณ พ.ศ.2563

**วาระที่ 2 : ชั้นแปรญัตติ**

**นายดำรงค์ อุ่นศร** **ประธานสภาฯ** เชิญประธานกรรมการแปรญัตติครับ

**นายบรรจงกิจ บุญโชติ** **ประธานคณะกรรมการแปรญัตติ** เรียนท่านประธานสภาฯที่เคารพ และสมาชิกสภาฯผู้ทรงเกียรติ ผมบรรจงกิจ บุญโชติ สมาชิก อบต. หมู่ที่ 5 ตามที่สภาองค์การบริหารส่วนตำบลเขาขาว ได้มีมติรับหลักการแห่งร่างข้อบัญญัติงบประมาณงบประมาณรายจ่ายประจำปีงบประมาณ พ.ศ.๒๕63 ในการประชุมสภาองค์การบริหารส่วนตำบลเขาขาว สมัยสามัญ สมัยที่ 3 ประจำปี พ.ศ.2562 ครั้งที่ 1 เมื่อวันที่ 20 สิงหาคม พ.ศ.๒๕62 และได้มีมติแต่งตั้งคณะกรรมการแปรญัตติเพื่อพิจารณาแปรญัตติร่างข้อบัญญัติดังกล่าว ในการประชุมสภาดังกล่าว โดยกำหนดให้ยื่นคำแปรญัตติร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 ดังนี้

1. ในวันที่ 21 สิงหาคม ๒๕62 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
2. ในวันที่ 22 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
3. ในวันที่ 23 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง

รวม 3 วัน เป็นเวลาทั้งสิ้น 24 ชั่วโมง โดยกำหนดให้เสนอ คำแปรญัตติต่อคณะกรรมการแปรญัตติฯ ณ ห้องประชุมสภา ที่ทำการองค์การบริหารส่วนตำบลเขาขาว ปรากฏว่าไม่มีผู้ประสงค์จะเสนอคำแปรญัตติ และในวันจันทร์ ที่ 26 สิงหาคม พ.ศ.2562 เวลา 09.3๐ น. คณะกรรมการแปรญัตติได้มีมติเป็นเอกฉันท์ให้คงร่างเดิมตามร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 โดยไม่มีการแก้ไข รายละเอียดปรากฏตามสำเนารายงานการประชุมที่อยู่ในมือสมาชิกทุกท่าน ขอบคุณครับท่านประธานฯ

**นายดำรงค์ อุ่นศร** **ประธานสภาฯ** ต่อไปผมจะขอมติที่ประชุมสำหรับวาระที่สอง ขั้นแปรญัตติ สมาชิกสภาฯท่านใดเห็นชอบกับมติที่ประชุมของคณะกรรมการแปรญัตติให้คงร่างเดิมแห่งข้อบัญญัติงบประมาณรายจ่ายประจำปีงบประมาณพ.ศ.๒๕62 โดยไม่มีการแก้ไข โปรดยกมือ

**มติที่ประชุม** **ลงมติเห็นชอบให้คงร่างเดิม 16 เสียง**

 **ไม่เห็นชอบ - เสียง**

 **งดออกเสียง 1 เสียง**

**นายดำรงค์ อุ่นศร** **ประธานสภาฯ** ที่ประชุมมีมติเห็นชอบให้คงร่างเดิมแห่งร่างข้อบัญญัติงบประมาณ

รายจ่ายประจำปีงบประมาณ พ.ศ.๒๕63 โดยไม่มีการแก้ไข ด้วยคะแนนเสียง ข้างมาก

**วาระที่สาม : ชั้นลงมติเห็นชอบให้ตราเป็นข้อบัญญัติ**

**นายดำรงค์ อุ่นศร** **ประธานสภาฯ** ต่อไปขั้นตอนการพิจารณาร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 ในวาระที่สาม ชั้นลงมติเห็นชอบร่างให้ตราเป็นข้อบัญญัติงบประมาณรายจ่ายประจำปีงบประมาณ พ.ศ.๒๕63 สำหรับวาระนี้ไม่มีการอภิปราย สมาชิกสภาฯท่านใดเห็นชอบให้ตราร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 ฉบับนี้เป็นข้อบัญญัติ โปรดยกมือครับ

**มติที่ประชุม ลงมติเห็นชอบให้ตราเป็นข้อบัญญัติ 16 เสียง**

 **ไม่เห็นชอบ - เสียง**

 **งดออกเสียง 1 เสียง**

**นายดำรงค์ อุ่นศร** **ประธานสภาฯ** ที่ประชุมมีมติเห็นชอบให้ตราเป็นข้อบัญญัติงบประมาณรายจ่ายประจำปีงบประมาณ พ.ศ.๒๕63 ด้วยคะแนนเสียงเป็นข้างมาก ต่อไปเป็นระเบียบวาระที่ 4

**ระเบียบวาระที่ 4 : เรื่องอื่นๆ**

**นายดำรงค์ อุ่นศร** **ประธานสภาฯ** ท่านสมาชิกท่านใดมีประเด็นที่จะหารือ สอบถามบ้างครับ เชิญท่านสมาชิกหมู่ที่ 12 ครับ

นายสุริยันต์ ยิ้มสุด **สมาชิกสภาฯ หมู่ที่ 12** กราบเรียนท่านประธานสภาที่เคารพ ผมนายสุริยันต์ ยิ้มสุด สมาชิกสภา อบต.เขาขาวหมู่ที่ 12 สำหรับวันนี้ผมมีสี่ห้าเรื่องที่จะหารือสอบถาม เรื่องแรก เรื่องรถกู้ชีพของอบต.เขาขาว ผมเองก็ได้รับประสานงานจากชาวบ้าน ว่าต้องการใช้รถกู้ชีพ จากการที่สังเกตสืบดูพบว่ารถกู้ชีพไม่ได้อยู่ประจำที่อบต.ประมาณหนึ่งเดือนครับที่ผมไม่เห็นรถคันนี้ ซึ่งเป็นรถที่อบจ.มอบให้อบต. เขาขาวเพื่อบริการพี่น้องกรณีฉุกเฉิน ฉะนั้นจึงอยากเรียนถามว่าตอนนี้รถกู้ชีพอยู่ที่ไหน ถ้าเสีย อะไรเสีย ซ่อมอยู่ที่ไหน กำหนดเวลาการส่งคืนให้กับอบต.เมื่อไหร่ เรื่องที่สองครับท่านประธานฯ เรื่องโครงการเศรษฐกิจชุมชน ประชุมครั้งที่แล้วผมก็สอบถามไป ถามไปแล้ววันนั้นก็ไม่มีผู้มาตอบ วันนี้ผมจึงถามอีกครั้ง เรื่องโครงการเศรษฐกิจชุมชน เมื่อการประชุมวันที่ 13 พฤษภาคม ผมได้เรียนถามต่อที่ประชุมก็มีคำตอบจากเจ้าหน้าที่ผู้รับผิดชอบว่าขณะนี้ได้มีการส่งฟ้อง และมีการตั้ง เจ้าพนักงานบังคับคดี สำหรับกลุ่มที่ไม่จ่าย และวันนั้นเจ้าหน้าที่ผู้รับผิดชอบบอกว่าได้ทำหนังสือส่งไปให้กับผู้ที่อนุมัติจ่ายเงิน จ่ายคืนกรณีคดีขาดอายุความ ฉะนั้นเวลาสามเดือนน่าจะมีความก้าวหน้าว่าดำเนินการไปถึงไหนแล้ว และที่ออกหนังสือให้ผู้รับผิดชอบชดใช้คืนนั้นถ้าผมจำได้รู้สึกจะสี่คนที่ต้องชำระคืน ตอนนี้มีการชำระคืนกันบ้างแล้วหรือยัง เรื่องต่อไป ตามที่อบต.เขาขาวได้พิจารณาข้อบัญญัติประจำปีงบประมาณ พ.ศ.2562 ซึ่งหมู่ที่ 12 ได้มีโครงการก่อสร้างถนนลาดยางสายซอยลุงเท่ง-ในที่นา ตามรายละเอียดอยู่ในข้อบัญญัติหน้า 100 ขนาดกว้าง 4 เมตร ยาว 275 เมตร ขณะนี้ซึ่งเกือบสิ้นปีงบประมาณแล้วไม่ทราบว่าดำเนินการถึงไหนแล้ว เรื่องต่อไปยากจะฝากท่านประธานไปถึงผู้บริหาร ตามที่กรมชลประทานได้มาทำการก่อสร้างอาคารบังคับน้ำบ้านห้วยหินดาน ตามที่ผมสังเกตถนนที่อยู่ในความรับผิดชอบของอบต.เขาขาว ที่ได้ขึ้นทะเบียนเป็นถนนทางหลวงท้องถิ่น ช่วงที่มีการก่อสร้างอาคารบังคับน้ำนั้นให้ผู้ที่มีหน้าที่รับผิดชอบเข้าไปดูด้วยว่าเขาก่อสร้างล้ำเขตมาหรือไม่ เรื่องนี้ต้องเร่งด่วนเลยนะครับ ว่าถนนที่ขึ้นทะเบียนไว้กว้างกี่เมตร เพราะตอนนี้รู้สึกถนนแคบไปโดยปริยายฝากด้วยครับเรื่องนี้ต้องเร่งด่วนนะครับ เพราะถนนกรมชลประทานออกจากพื้นที่จะมีปัญหาอีก เรื่องต่อไปครับ ขออภัยที่เอ่ยนามครับ เพราะไม่เสียหาย ตามที่ท่านสมาชิกหมู่ที่ 5 ท่านบรรจงกิจ บุญโชติ ได้อภิปรายเมื่อการประชุมครั้งที่ผ่านมา เรื่องการร่างข้อบัญญัติน้ำหนักรถบรรทุก ที่อยู่ในเขตรับผิดชอบของอบต.เขาขาว จากที่ผมค้นดูในเนต จริงๆแล้วเรื่องนี้ผมต้องตำหนิผู้บริหาร เพราะเรื่องนี้เป็นหนังสือสั่งจากอธิบดีกรมส่งเสริมการปกครองท้องถิ่นมาแล้วครับท่านประธาน หนังสือออกตั้งแต่มีนาคม 2559 มาถึงจังหวัดเมื่อวันที่ 19 มีนาคม 2559 จังหวัดเองก็ได้ส่งหนังสือมาถึงอบต.เขาขาว เรื่องนี้ แต่ผู้บริหารกลับนิ่งเฉย เพราะที่ผมอ่านดูในรายละเอียดไม่ต้องตราเป็นข้อบัญญัติ ผู้บริหารสามารถที่จะจัดทำร่างประกาศแล้วส่งให้ผู้ว่าอนุมัติแล้วประกาศใช้ได้เลยครับเรื่องนี้ แต่นี่ผู้บริหารเฉยอยู่ครับ หนังสือที่อยู่ในมือผมนั้นพิมพ์มาจากหนังสือกรมครับ สามารถประกาศใช้ได้เลยตั้งแต่ปี 2559 ครับ หนังสือฉบับนี้มาถึงอบต.ตั้งแต่วันที่ 21 มีนาคม 2559 เลขทะเบียนหนังสือรับที่ 644 ของอบต.ผมไปค้นรายละเอียดมาแล้ว ทำไมผู้บริหารนิ่งเฉยอยู่ไม่ดำเนินการ ไม่ต้องตราเป็นข้อบัญญัติตามที่ท่านสมาชิกหมู่ที่ 5 เสนอ เพียงแค่พิมพ์รายละเอียดว่าเรากำหนดถนนสายนี้รับน้ำหนักได้เท่าไหร่ รถอะไรบ้างที่วิ่งได้ ความสูงเท่าไหร่ ในรายละเอียดมีอยู่ครับ แต่ผู้บริหารไม่ยอมทำ ปล่อยให้รถที่มีน้ำหนักเกิน โดยเฉพาะรถไม้ยางก็ดี รถบรรทุกหินก็ดี วิ่งจนถนนพังหมด นี่เป็นความเพิกเฉยของผู้บริหาร เพราะเป็นอำนาจหน้าที่ซึ่งผู้บริหารสามารถดำเนินการได้เลย สำหรับผมมีเพียงแค่นี้ครับ ขอบคุณมากครับท่านประธาน

**นายดำรงค์ อุ่นศร** **ประธานสภาฯ** ยังมีท่านอื่นไหมครับ เมื่อไม่มีเชิญท่านนายกครับ

**นายเกษม สังข์แก้ว นายก อบต.เขาขาว** กราบเรียนท่านประธานสภา เพื่อนสมาชิกผู้ทรงเกียรติ ทุกท่าน ขอบคุณท่านสมาชิกหมู่ที่ 12 ที่ได้อภิปรายครอบคลุมเกือบทุกเรื่อง ซึ่งมีอยู่ 5 เรื่อง ก็ขอตอบไปทีละเรื่องนะครับ

เรื่องแรกเรื่องรถกู้ชีพกู้ภัย ซึ่งรถนี้จริงๆแล้วเป็นรถของเรา ซึ่งซื้อมาตั้งแต่สมัยนายกสุวิทย์ รถอบจ.นั้นเราคืนไปนานแล้วครับ และรถกู้ชีพของเรานั้นซ่อม อยู่ที่นาบอน ยังไม่เสร็จ คาดว่าอาทิตย์หน้าคงจะเสร็จ ทั้งคัน 3660 ด้วย ทั้งสองคัน ซึ่งเรื่องนี้ก็มอบหมายให้พัสดุเป็นผู้ดำเนินการ ส่วนเรื่องที่สองเรื่องโครงการเศรษฐกิจชุมชนนั้นผมมอบให้นิติกรครับ แต่วันนี้นิติกรลา เพราะเรื่องนี้เกี่ยวกับข้อกฎหมาย เรื่องที่สามเรื่องข้อบัญญัติปี 2562 ซึ่งขณะนี้เหลืออยู่สามโครงการ เป็นถนนลาดยางสายหมู่ 2 หมู่ 9 และหมู่ที่ 12 ก็ได้เปิดงานมาหมดแล้ว หมู่ 2 ก็ทำสัญญาไปแล้ว อาทิตย์หน้าก็คงทำสัญญาหมู่ 9 หลังจากหมู่9 ก็คงเป็นหมู่ที่ 12 ก็คงจะทันในปีงบประมาณนี้ เรื่องที่สี่ก็สืบเนื่องมาจากอาคารบังคับน้ำบ้านห้วยหินดาน เพราะพี่น้องประชาชนก็คงจะเห็นกันทั้งประเทศเพราะมีการไลท์สด โครงการนี้เป็นโครงการของชลประทาน ได้มีหนังสือมาถึงเราแค่แจ้งว่าขออนุญาตทำงานในพื้นที่และขอเจาะถนนวางท่อลอดหลายแห่ง ผมก็ได้อนุญาตไปเพราะเป็นความสะดวกของพี่น้องประชาชน ถ้าน้ำเริ่มใช้ได้ ส่วนเรื่องถนนนั้นจะมอบหมายให้ กองช่างไปดูเลย วางเขตทางแค่ไหน เพราะตรงนั้นผมไม่แน่ใจว่าเป็นที่มีเอกสารสิทธิ์หรือไม่ เพราะถ้ามีเอกสารสิทธิ์ก็ไม่มีปัญหาเพราะมีแนวเขตมีหมุดอยู่แล้ว ถ้าเป็นสค.1 ก็ไม่แน่ใจว่าเขาจะกันไว้กี่เมตร เรื่องห้าเรื่องถนน ผมก็เข้าใจความรู้สึกของสมาชิก ว่างบางครั้งถนนลาดยางของเรานั้นมันเป็นถนนผิวสามชั้นส่วนมาก และเราก็ไม่ได้กำหนดน้ำหนักรถ ตอนแรกผมก็เข้าใจว่าต้องทำเป็นข้อบัญญัติตำบลว่าด้วยการควบคุมน้ำหนักรถ แต่ผมก็จำไม่ได้ครับว่ามีหนังสือสั่งการมาจากกรมเมื่อปี 2559 เดี๋ยวขออนุญาตไปดูอีกครั้งหนึ่ง ว่าถ้าร่างเป็นระเบียบได้ผมจะดำเนินการได้เลย เดี๋ยวต้องดูหนังสืออีกครั้งหนึ่ง ก็ขอบคุณมากครับท่านประธานครับ

**นายดำรงค์ อุ่นศร** **ประธานสภาฯ** ขอบคุณครับ เชิญท่านสมาชิกหมู่ที่ 12 ครับ

นายสุริยันต์ ยิ้มสุด **สมาชิกสภาฯ หมู่ที่ 12** กราบเรียนท่านประธานสภาที่เคารพ ผมนายสุริยันต์ ยิ้มสุด สมาชิกสภา อบต.เขาขาวหมู่ที่ 12 เรื่องโครงการเศรษฐกิจชุมชน ผมว่าผู้ที่เกี่ยวข้องน่าจะมีคำตอบให้นะครับ ว่าตามที่ได้มีการออกหนังสือให้ผู้ที่ต้องชดใช้คืนจากผู้ที่มีหน้าที่จ่ายไปในขณะนั้น ตอนนี้ได้มาชดใช้คืนบ้างแล้วหรือไม่ น่าจะมีคำตอบนะครับ และเรื่องโครงการก่อสร้างถนนลาดยาง ได้รับคำชี้แจงมาจากผู้บริหารว่ายังไม่ดำเนินการ ฉะนั้นผมอยากจะสอบถามครับว่าถนนที่ไปก่อสร้างอยู่และก่อสร้างเสร็จแล้ว ก็ขอบคุณแทนพี่น้องประชาชนหมู่ที่ 12 ไปก่อสร้างไม่รู้ใครเป็นผู้ไปบริจาค มีอยู่ช่วงหนึ่งครับ ท่านประธานท่านติดตามให้ผมด้วยครับ มีถนนอยู่ช่วงหนึ่งที่ไปก่อสร้างโดยไม่อยู่ในข้อบัญญัติของอบต. โครงการอะไรก็ไม่รู้ผมไม่รู้ ผมคิดว่ามีผู้บริจาคไปสร้างให้ แล้วไปติดป้ายประชาสัมพันธ์ ขออนุญาตเจ้าหน้าที่ให้ท่านประธานดูหน่อยครับ ติดป้ายประชาสัมพันธ์โครงการองค์การบริหารส่วนตำบลเขาขาว โครงการก่อสร้างถนนลายยางสายบ้านนายทวี สังข์แก้ว ซอยลุงเท่ง ในที่นา หมู่ที่ 12 ท่านดูครับไปทำกันอย่างไรครับท่านประธาน ป้ายประชาสัมพันธ์ไปติดอยู่เรียบร้อย ป้ายประชาสัมพันธ์ก็ไม่ได้เป็นแผ่นใหม่อะไร เป็นป้ายที่เกือบชำรุดแล้วครับท่านประธาน แต่พอที่จะติดสติกเกอร์ได้ โดยเฉพาะโครงการต่างๆที่อบต.ดำเนินการ ป้ายประชาสัมพันธ์โครงการที่อยู่ในรายละเอียดของงาน มีราคาสามพันบาท แต่ที่ทำอยู่ทุกวันนี้ใช้แค่แผ่นสติกเกอร์ไปแป๊ะ ทุกโครงการครับท่านประธาน ป้ายประชาสัมพันธ์โครงการเป็นสมบัติหลวง ฉะนั้นฝากนะครับป้ายประชาสัมพันธ์ป้ายหนึ่งใช้เป็นสิบโครงการ ปักแล้วถ่ายรูปแล้วถอดเอาสติกเกอร์ไปติดแป๊ะแล้วไปปักที่อื่น เป็นแบบนี้มาตลอดท่านดูซิครับ มีผู้บริจาคแล้วไปปักป้ายท่านดู ผมไปถ่ายแล้วปริ๊นซ์ออกมาก่อสร้างถนนลาดยางสายนายทวี สังข์แก้ว ซอยลุงเท่ง ในที่นา หมู่ที่ 12 เรื่องนี้ท่านต้องติดตามสอบสวนให้ผมด้วยนะครับ ขอบคุณมากครับ

**นายดำรงค์ อุ่นศร** **ประธานสภาฯ** แล้วแผ่นป้ายนี้ท่านถ่ายมาจากหมู่ที่ 12 หรือครับ

**นายสุริยันต์ ยิ้มสุด สมาชิกสภาฯ หมู่ที่ 12** ใช่ครับ

**นายดำรงค์ อุ่นศร** **ประธานสภาฯ** ผมอยากจะทราบเรื่องตรงนี้ ผู้บริหาร ถือว่าเป็นผู้ทำสัญญา เป็นผู้ว่าจ้าง ท่านก็ต้องรับผิดชอบ ให้ท่านลงไปตรวจดูอย่างเร่งด่วนว่าเกิดอะไรขึ้น ถึงเป็นอย่างนี้ เรื่องป้ายโครงการผมขอร้องมาทุกยุคทุกสมัย ว่าอย่าทำอย่างนั้น เรื่องเอาป้ายเก่าไปดำเนินโครงการใหม่อย่างนี้ อย่าทำนะครับ ให้สั่งกำชับผู้รับจ้างด้วย ผู้รับจ้างตบตาผู้บริหารหรือนายจ้างไม่ได้หรอกครับ ให้ท่านไปตรวจสอบแล้วนำมาบอกกล่าวกับท่านสมาชิก ว่าความผิดพลาดตรงนี้เกิดจากอะไร สำหรับเรื่องเศรษฐกิจชุมชน เชิญผู้อำนวยการกองคลังครับ

**นางเพ็ญศรี ประเสริฐวรพงศ์** **ผู้อำนวยการกองคลัง**  กราบเรียนประธานสภา และสมาชิกสภาทุกท่านในเรื่องโครงการเศรษฐกิจชุมชน ตอนนี้ส่งฟ้องไปสี่กลุ่ม กลุ่มแตงโมบ้านไสส้าน หมู่ที่ 2 ตอนนี้ไม่มาจ่ายเลย ทางฝ่ายนิติกรได้ส่งเรื่องไปบังคับคดีแล้ว กลุ่มเลี้ยงวัวพันธ์พื้นเมืองหมู่ที่ 4 ตอนนี้มาจ่ายห้าพัน ค้างเดือนกรกฎาคม สิงหาคม รวมสองเดือน ก็ได้ส่งเรื่องให้นิติกรไปแล้ว กลุ่มเลี้ยงวัวพันธ์พื้นเมืองหมู่ที่ 7 มาจ่ายหนึ่งหมื่นสอง พัน ค้างเดือนกรกฎาคม สิงหาคม รวมสองเดือนเหมือนกัน ก็ได้ส่งเรื่องให้นิติกรไปแล้ว กลุ่มเลี้ยงไก่เนื้อไก่พื้นเมือง หมู่ที่ 7 มาจ่ายสามพันบาท ค้างตั้งแต่เดือนมีนาคมถึงเดือนสิงหาคม ก็ได้ส่งเรื่องไปให้นิติกรแล้วเช่นกันค่ะ

**นายไพรัช พยาบาล** **ปลัด อบต.เขาขาว**  เรียนประธานสภา ขออนุญาตเพิ่มเติมที่ผู้อำนวยการกองคลังชี้แจง ในเรื่องโครงการเศรษฐกิจชุมชน เท่าที่ทราบ เมื่อศาลได้สั่งให้กลุ่มไหนจ่ายเดือนละเท่าไหร่ แต่ละกลุ่มต้องมาจ่ายตามที่ศาลสั่ง ผมได้กำชับเจ้าหน้าที่ไว้แล้ว ถ้ากลุ่มไหนค้างชำระให้ฝ่ายการเงินส่งเรื่องให้ฝ่ายกฎหมายฟ้องบังคับคดี ซึ่งขณะนี้ไม่แน่ใจว่าสามกลุ่มหรือสี่กลุ่ม อยู่ในขั้นตอนของการบังคับคดี ซึ่งขณะนี้กำลังสืบทรัพย์อยู่เพื่อที่จะบังคับคดี ซึ่งหนังสือสอบถามไปยังธนาคารต่างๆก็เพิ่งตอบกลับมาเมื่อวาน เมื่อวานซืน เพื่อที่จะยึดทรัพย์ขายทอดตลาด ขั้นตอนยังอยู่ตรงนี้อยู่ครับผม ขอบคุณครับ

**นายดำรงค์ อุ่นศร** **ประธานสภาฯ** ขอบคุณครับ เชิญท่านสมาชิกหมู่ที่ 12

**นายสุริยันต์ ยิ้มสุด สมาชิกสภาฯ หมู่ที่ 12** ท่านประธานครับ ตามที่ได้รับคำชี้แจงเรื่องการชำระผมเข้าใจครับท่านประธาน แต่ที่ผมสงสัยคือเมื่อวันที่ 31 พฤษภาคม ที่เจ้าหน้าที่ผู้รับผิดชอบแจ้งว่าได้ส่งหนังสือเรียกให้ผู้มีหน้าที่รับผิดชอบ ชดใช้เงินคืนกรณีคดีขาดอายุความ ที่ชำระแทนกลุ่ม ครับท่านประธาน ไม่ทราบว่ามาชำระแล้วหรือยัง รู้สึกว่า 4 คนนะครับ

**นายดำรงค์ อุ่นศร** **ประธานสภาฯ** ขอบคุณครับ เชิญผู้อำนวยการกองคลังครับ

**นางเพ็ญศรี ประเสริฐวรพงศ์** **ผู้อำนวยการกองคลัง**  กราบเรียนประธานสภา ตอนนี้ทั้งสี่คนที่โดนชำระสินไหมทดแทน นั้นได้ทำหนังสืออุทธรณ์ถึงท่านนายก ซึ่งนายกได้วินิจฉัยไม่รับอุทธรณ์ ซึ่งทั้งสี่คนก็ได้ดำเนินการติดต่อศาลปกครอง เพื่อขอความเป็นธรรมต่อศาล ก็ยังไม่มีใครมาจ่ายค่ะ

**นายดำรงค์ อุ่นศร** **ประธานสภาฯ** ขอบคุณครับ ต่อไปเชิญท่านนายกชี้แจงเรื่องป้ายโครงการครับ

**นายเกษม สังข์แก้ว นายก อบต.เขาขาว** กราบเรียนท่านประธานสภา เพื่อนสมาชิกผู้ทรงเกียรติ ทุกท่าน เรื่องป้ายผมยังไม่ทราบเลยครับ ขออนุญาตไปดูและจะชี้แจงอีกครับหนึ่งครับ

**นายดำรงค์ อุ่นศร** **ประธานสภาฯ** ยังมีท่านอื่นไหมครับ อย่างของหมู่ที่ 3 เรื่องหน้าโรงงานยางได้แก้ไขแล้วหรือไม่

**นายเกษม สังข์แก้ว นายก อบต.เขาขาว** กราบเรียนท่านประธานสภา เพื่อนสมาชิกผู้ทรงเกียรติ ทุกท่าน เรื่องถนนหมู่ที่ 3 นั้นผมได้แจ้งกองช่างไปแล้ว ให้แจ้งผู้รับจ้างมาดำเนินการซ่อมแซม เพราะยังอยู่ในช่วงประกัน ก็คงจะดำเนินการเร็วๆนี้ ขอเพิ่มเติมเรื่องโครงการสปสช.ก็อยากจะให้ทุกหมู่บ้านได้รับประโยชน์ ก็มีการประชุมกันเมื่อเช้าคณะกรรมการสปสช.ก็มีมติให้หมู่บ้านได้เขียนโครงการ มีแบบอยู่แล้วนะครับ ซึ่งได้แจกให้ไปทุกหมู่บ้านแล้ว ไม่ว่าจะเป็นหมู่บ้าน กลุ่ม องค์กร โรงเรียนหรือรพสต.ก็เขียนโครงการมาได้ เดี๋ยวจะประชุมกันก่อนวันที่ 5 วันที่ 6 กันยายน นี้ที่ศาลาหมู่บ้านหมู่ที่ 3 เพื่อที่จะได้เข้าใจในการเขียนโครงการ เพราะมีงบประมาณมาให้เราทุกหมู่บ้าน เรื่องต่างๆที่เกี่ยวข้องกับสุขภาพ เดี๋ยวจะส่งหนังสือไปให้ทุกหมู่บ้าน ขอบคุณครับท่านประธาน

**นายดำรงค์ อุ่นศร** **ประธานสภาฯ** ยังมีท่านอื่นอีกไหมครับ ถ้าไม่มี สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 14.40 **น.**

 (ลงชื่อ).........................................................ผู้จดรายงานการประชุม

 (นายไพรัช พยาบาล)

 เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุม

ในการประชุมสภาฯ………………………………………………………………………..

เมื่อวันที่………………………………………………………………………………………..

###### (ลงชื่อ)..........................………………………….........

 (นายดำรงค์ อุ่นศร)

 ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยสามัญ สมัยที่ 3 ประจำปี พ.ศ.2562 ครั้งที่ 2**

**เมื่อวันพฤหัสบดี ที่ 29 สิงหาคม ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยสามัญ สมัยที่ 3 ประจำปีพ.ศ.2562 ครั้งที่ 2 เมื่อวันพฤหัสบดี ที่ 29 กันยายน พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาวได้ จดไว้เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันจันทร์ ที่ 2 กันยายน พ.ศ.2562

 (ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

 สมาชิกสภา อบต.เขาขาว หมู่ที่ 7

 (ลงชื่อ)...........................................................กรรมการตรวจรายงานฯ (นายสมโชค คงทอง)

 สมาชิกสภา อบต.เขาขาว หมู่ที่ 9

 (ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

 สมาชิกสภา อบต.เขาขาว หมู่ที่ 3